ভাৰতৰ বর্তমান সুবিধাবাদী ৰাজনীতিত পাইকাৰী আৰু খুচুৰা দুয়োটা হাৰতে এটা ৰাজনৈতিক দলৰপৰা আন এটা দললৈ যোৱাটো নিতান্ত সাধাৰণ কথাত পৰিণত হৈছে৷ তাত নীতি আৰু আদর্শৰ লেশমানো নাই৷ কিন্তু এই দিশত সৌ সিদিনালৈকে অন্ততঃ ভাৰতীয় জনতা পার্টীয়ে পৰোক্ষভাৱে হ’লেও নিজকে ধোৱা তুলসীৰ পাত আৰু শুচি বায়ুগ্রস্ত বুলি ঘোষণা কৰি আহিছিল৷ অর্থাৎ, দলৰ মতে, সুমেৰু জাতীয় দল আৰু কুমেৰু জাতীয় দলৰ মাজত পাৰম্পৰিক প্রব্রজন এটা সম্পূর্ণ নিষিদ্ধ কথা৷ অথচ, এতিয়া চৌদিশে ৰাজনৈতিক পদুম ফুলোৱাৰ স্বার্থত ভাজপাই নিতান্ত নির্লজ্জভাৱে সম্পূর্ণ বিপৰীত ৰাজনৈতিক আৰু সামাজিক আদর্শ তথা উদ্দেশ্যৰ ৰাজনৈতিক দল আৰু অর্ধ-ৰাজনৈতিক সংগঠনৰ ব্যক্তিগত স্বার্থান্বেষী সক্রিয় সদস্য তথা নেতাক নিজৰ দল এৰি বাগৰ সলাই ভাজপাত সোমাবলৈ উদগনি যোগাইছে৷ অসমৰ ভাজপা দল আৰু ভাজপা চৰকাৰৰ বুজনসংখ্যক গুৰুত্বপূর্ণ ব্যক্তি বহিৰাগত৷ আন কথাত, অসম ভাজপা আৰু অসমৰ ভাজপা চৰকাৰ বহুলাংশে বহিৰাগতৰ দ্বাৰা গঠিত৷ সেই সুৰে উতলা হৈয়েই শেহতীয়াকৈ অসমত ভাজপালৈ এক নতুন গড্ডলিকা প্রবাহ ঘটিছে এদিন ভাজপাৰ লগত ‘জুই-পানী নিষেধ’ সম্পর্ক বিশিষ্ট কংগ্রে’ছ দলৰপৰা৷ কংগ্রে’ছ দল আৰু কংগ্রে’ছৰ যুৱ শাখা, ছাত্র শাখা আদি ধৰি ভুবনেশ্বৰ কলিতা প্রায় চল্লিশ বছৰ আছিল সক্রিয় কংগ্রেছী৷ কংগ্রে’ছ দলৰপৰা বিধায়ক, সাংসদ, মন্ত্রী আদি হোৱাৰ কথা বাদেই, কলিতা আছিল অসম কংগ্রে’ছৰ দীর্ঘদিনীয়া সভাপতি তথা সোনিয়া গান্ধীৰ একান্ত বিশ্বস্ত৷ এতিয়া সেইজন ভুবনেশ্বৰ কলিতাক লৈও পদুম ফুলাইছে ভাজপাই৷ প্রশ্ন হ’ল, সৌ সিদিনা, ৰাজহুৱাকৈ নাগৰিকত্ব ভেজালকৰণ বিধেয়কৰ বিৰোধিতা কৰা কংগ্রে’ছ কলিতাজন ভাজপা কলিতা হোৱাৰ পাছত এতিয়া উক্ত বিধেয়কখন সন্দর্ভত নৱজাত ৰাজনৈতিক কলিতাজনৰ বক্তব্য আৰু ভূমিকা কি হ’ব?